מסע לארקטורוס
דמויות

| --- | --- |
 מסקול \ נייטספור – מסקול הוא אדם גבוה קומה ורחב ממדים, מעין ענק, בעל זקן מלא לפניו, תווי גוף גדולים וגסים, שיער שחור קצר, ועיניים קטנות ושחורות המשדרות נועזות וחוכמה. משמש בתור הפרוטגוניסט של הסיפור, היוצא למסע בכוכב הלכת טורמנס בחיפוש בלתי ברור בעקבות האמת החבויה של החיים והיקום. לאחר מציאתה הוא הופך לנייטספור, הנמוך ממנו אך עדיין בעל מראה נוקשה וחזק, בנוסף למבטו אשר הופך לפראי, מרוחק, ובעל תיאבון רוחני עז.  קראג \ סורטור – קראג הוא אדם נמוך קומה, שרירי באופן יוצא מגדר הרגיל, ובעל פנים צהבהבות המשדרות אופי אלים, גס ובדחני. הלה משכנע את מסקול ונייטספור להצטרף אליו למסע לכוכב הלכת טורמנס, בו השם "קראג" מזוהה עם זה של השטן. שמו השני, סורטור, מיוחס לבורא העולם, קריסטלמן, אולם רק לבסוף מתגלה כי זה הוא שמו האמיתי של קראג, שפירושו הוא כאב.  קריסטלמן \ שייפינג \ פייסני – קריסטלמן הוא שמו הנפוץ ביותר של בורא העולם, הישות האלוהית המושלת בכוכב הלכת טורמנס, לה שמות רבים בקרב בני האדם, ביניהם שייפינג ופייסני, ולעיתים גם סורטור, על אף שהאחרון הוא למעשה שמו האמיתי של קראג. מרבית האנשים רואים בו את התגשמות העונג, היופי והטוב, אולם רק מעטים מהם מצליחים להבחין בדמותו האמיתית, אשר יצרה עולם מושחת ומלא בסבל כדי שיוכל להנות על חשבון ייסוריהם של נתיניו.  בית-אחורי – אדם מסתורי הטוען להיותו מדיום המסוגל לתקשר עם העולם הנמצא מעבר. מתארח בביתו של מונטגיו פאול, המבקש להזמינו לערב חברתי יחד עם שאר חבריו כדי שיוכל להדגים בפניהם את כישוריו.  מונטגיו פאול – סוחר אמיד ממוצא דרום אמריקאי המתגורר בהמפסטד, לונדון. רווק בגיל מבוגר למדי, המנהל רומן עם גברת טרנט, הנשואה לאחר, ומאחר שהוא נטול אישה משלו נאלץ להיעזר באחותו, גברת ג'יימסון, בתור המארחת שלו. בעל זיקה או עניין כלשהו בתורת הנסתר, דבר המוביל אותו לערוך טקס סיאנס בביתו בראשותו של המדיום הקרוי בית-אחורי.  גברת ג'יימסון – אחותו של מונטגיו פאול, משמשת בתור המארחת הביתית שלו מאחר שהלה רווק. שמה מלמד כי היא נשואה.  קנת סמית' – שופט בדימוס בגיל שיבה, ידוע בשל ראייתו החדה וחוש ההומור הממולח שלו, אחד האורחים שהוזמנו להשתתף בליל הסיאנס.  פריור – יבואן קפה אמיד, אחד האורחים שהוזמנו להשתתף בליל הסיאנס.  לאנג – סוחר מניות הידוע בקרב מעגל חבריו כקוסם-חובב המתמחה בזריזות ידיים ותכסיסים שונים, אחד האורחים שהוזמנו להשתתף בליל הסיאנס.  פרופסור הלברט – מומחה בעל שם לפסיכולוגיה הידוע בשל המאמרים הרבים שפרסם אודות פשע, גאונות וטירוף, לאחר שבחן אותם דרך הרובד הנפשי שלהם. אדם נמוך קומה ובעל אופי מתון, אחד האורחים שהוזמנו להשתתף בליל הסיאנס.  גברת טרנט – אישה גבוהת קומה ובעלת עור חיוור, שיער שחור, שפתי ארגמן בולטות, ופנים מלאכיות, בת כעשרים ושמונה. על אף שהיא נשואה לאחר, נרמז כי היא ומונטגיו פאול מנהלים רומן ביניהם. ככל הנראה עובדת למחייתה באדריכלות או מקצוע כלשהו הקשור לעיצוב, מאחר שצוין כי עזרה לקשט את הקומה העליונה של ביתו של פאול. אחת האורחות שהוזמנו להשתתף בליל הסיאנס, והראשונה להזכיר את שמותיהם של מסקול ונייטספור, שני אישים מסתוריים שהכירה, והזמינה להצטרף אליהם.  ג'ויווינד – הדמות הראשונה בה פוגש מסקול על כוכב הלכת טורמנס, לאחר שהלה מצילה את חייו מהחום היוקד שבמדבר הארגמן. איננה מתוארת כאישה יפה במלוא מובן המילה ולפי סטנדרטים אנושיים, על אף שהיא אכן נראית כאנושית במידה מה, מאחר שגופה נושא שלושה איברים נוספים האופייניים לפולינגדרד, ארץ מגוריה, קרי בליטה משונה על מצחה, שתי גבשושיות תחת אוזניה, ומחוש ארוך הפורץ מאזור החזה שלה. קומתה גבוהה, תנועותיה חינניות, צבע עורה לשמי ומשקף את כלל צבעי הספקטרום, ושיערה ארוך ומשוחרר. הדבר הבולט ביותר בתוויה, עם זאת, הוא מבטה, המקרין אהבה, חום, טוב לב, קרבה ורכות. הדבר בא לידי ביטוי גם בהתנהגותה, המשדרת זולתנות חסרת תנאים והימנעות מגרימת סבל מיותר.  פאנווה – בעלה של ג'ויווינד, אדם צעיר בעל תווי פנים נוקשים וחמורי-סבר, מראהו נשי במקצת, עם עור צחור וחיוור, ושיער לבן ארוך הגולש אחורה אל כתפיו. חולק את עמדותיה שוחרות השלום של אשתו על אף שהוא פחות תמים ממנה ומכיר באכזריות הקיימת בעולם.  אושיאקס – אישה בעלת יופי עוצמתי, פראי ובלתי-מבוית, וקול עשיר ומוזיקלי הנעים לשמיעה. איבריה הנוספים כוללת עין שלישית למצחה, המאפשרת לה לכפות את רצונה על סביבתה הקרובה, וכן יד הפורצת מאזור החזה שלה, המגבירה את כוחה הפיזי. תושבת ארץ איפדאון, המחזיקה בפילוסופיית חיים המעריצה כוח ועוצמה ובזה לחולשה מכל סוג. אחת מנשותיו של קרימטייפון.  קרימטייפון – אדם נמוך קומה בעל תווי פנים ילדותיים ומרושעים, עור צהבהב, ושיער ארוך ומתולתל בצבע סגול, הנושא את האיברים האופייניים לתושבי ארץ איפדאון, קרי עין שלישית ויד נוספת.  סאטור – תושב ארץ איפדאון ואחד מקורבנותיו הרבים של קרימטייפון. הלה משתמש בכוח רצונו דרך עינו השלישית כדי להפוך את סאטור לעץ אנושי, כך שיוכל לקטוף את פירותיו ולסעוד עליהם.  טידומין – אשתו השנייה והמבוגרת של קרימטייפון, בעלת קומה בינונית, פנים חיוורות, ידעניות ומבוגרות במקצת, וארשת כללית המשדרת מסוכנות. יכולותיה הרטוריות יוצאות מגדר הרגיל, והלה מסוגלת לכפות על אחרים את רצונה באמצעות הצעותיה הסוגסטיות.  דיגראנג – אדם צעיר בעל ארשת כנה ופנים חלקות ונטולות זקן, הנושאות שמונה עיניים למצחן. תושב ארץ מאטרפליי, ואחיה של ג'ויווינד, המתגוררת בפולינגדרד. מתגלה בתור טיפוס רודף אמת, תכונה אשר לבסוף עולה לו בחייו, לאחר שהוא מסרב לבקשתו של מסקול להימנע מאזכור שמו ומעללי הרצח שביצע בפני אחותו.  ספאדוויל – אדם גבוה קומה, חזק ומזוקן, אשר נצפה לראשונה כאשר הוא מתהלך בתוך סערת נדי ברק קטלניים אך יוצא ממנה ללא פגע. מצחו עטור בשני איברים משונים המזכירים במראהם קרומים, ולטענתו הם מהווים את השער לעולם החדש שהוא מבקש להציע למאמיניו. התורה שהוא דורש מתנגדת בתוקף לאמונותיהם של תושבי סאנט, הגורסים כי יש להתנזר מעונג, בטענה כי עצם התנזרותם מעונג מהווה גאווה, שהיא עונג בפני עצמו, ולפיכך על האדם לציית לחובתו ולתפקידו בלבד, כך שלמחשבתו לא יוותר זמן לחשוב על דברים אחרים.  האטור – דמות אגדית שנודעה כמייסדתה של ארץ סאנט, שאנשיה מתנזרים מעונג ומכל פעילות אשר עשויה להסב אושר או שמחה. ייתכן כי נולד בארץ איפדאון, ממנה היגר לאזור הסלעי בו הוקמה סאנט. בין הסיפורים הקיימים אודותיו נמנית אגדה אחת המתארת שיחה בינו לבין בורא העולם, קריסטלמן, בה הוא מוקיע את הלה על עולמו השקרי והמעוות. בגיל שיבה, לאחר שנפלה עליו ההבנה כי יום מותו קרב, כינס את כל חבריו ומאמיניו סביבו, ומת לאחר שעצר את נשימתו.:  מולגר – אחד מיורשיו של האטור. ספאדוויל יוצא בעקבותיו בלווייתם של מסקול וטידומין, אך מגלה שהוא מת זה מכבר, ופוגש במקומו את יורשו הבא, קאתיס.  קאתיס – יורשו של האטור, אדם זקן ומאריך ימים בעל ארשת עוצמתית ופנים מעוותות במספר חתכים אורכיים ועמוקים למדי, אשר אינו לובש לגופו דבר למעט חתיכת בד המסתירה את מפשעתו. על מצחו ישנו קרום בודד, בשונה מספאדוויל, אשר מחזיק בשניים, ובשל כך ראייתו מוגבלת לאמונתם של יושבי ארץ סאנט, כי יש להתנזר מעונג. המפגש בין השניים, עם זאת, מערער את יסודות אמונתו, והוא מבקש להרהר ברעיון כי עצם ההתנזרות מעוררת תחושות גאווה וסיפוק המהוות תענוגות חדשים.  דרימסינטר – דמות משונה של אדם גדול ממדים, ערום למחצה, בעל פנים זורחות, שלוש עיניים ירוקות בוהקות, ושיער אסוף בפקעת, המתגורר ביער וומבפלאש. ידיעותיו אודות טבעו של העולם מרחיקות לכת, תכונה הגורמת למסקול, הפוגש אותו במהלך ביקורו במקום, להיזכר בדבריהם של פאנווה וקאתיס, אשר טענו כי ביער נמצאים מספר אישים מלומדים הידועים היטב בשל חוכמתם הרבה. הלה, הוא מניח, עשוי להיות אחד מהם.  פולקראב – דייג פשוט המתגורר על רצועת החוף של יער וומבפלאש, הגובלת בים השקוע. נשוי לגלימיל, ולהם שלושה ילדים. כמו כן מחזיק ביצור משונה דמוי כלב המסייע לו במלאכת הדיג, וברפסודה רעועה למראה אשר מצליחה להחזיק על הים הגועש בצורה מפתיעה למדי.  גלימיל – אשתו של פולקראב, צעירה, גבוהה ורזה, בעלת קומה זקופה ושיער צהבהב, מכוערת למראה. כמיהתה לשמוע את המוזיקה של ארת'ריד, המתגורר באי של סוואילון, מובילה אותה לעזוב את בעלה ושלושת ילדיהם בידיעה כי היא עתידה למות במאמציה לעשות כן.  סוואילון – דמות אגדית אשר בעת הקדומה הפכה לחלוצה שהגיעה לאי בודד, שהיה נטול שם באותה העת, והחלה לנגן את המוזיקה שלה על אגם בשם איירונטיק הנמצא במרכזו של האי. מנגינותיו של סוואילון משכו אנשים רבים מכל רחבי טורמנס, ולבסוף אף את בורא העולם, קריסטלמן, ואויביו המר, קראג, בכבודם ובעצמם. קריסטלמן נשף את מחשבותיו לתוך ראשו של סוואילון והפך את מנגינתו לנעימה אלפי מונים, וקראג בתגובה ירה צלילים צורמים לתוך ראשו אשר השחיתו את יצירתו לחלוטין, ומאז הפכה למנגינה צורמת המעוררת כאב בל-יתואר וקוטלת את חייהם של כל המאזינים לה.  ארת'ריד – יורשו של סוואילון, המנגן מדי לילה עם זריחת הירח על האגם הקרוי איירונטיק, אליו הוא מזרים את מחשבותיו המפעפעות בתוך המים ויוצרות צורות עם סילוני מים המזנקים מעלה לאוויר, ובה בעת מעוררות מנגינה צורמת של כאב טהור הקוטלת את חייהם של כל המאזינים לה. לאור יום הוא נדמה כאדם חייור, חלוש וחולני למראה המדיף ריח רע, אולם לעת לילה הופכת ארשתו למרשימה ומפוארת יותר. על מצחו בולט איבר נוסף הנראה כמעין גבשושית, שלדבריו משפר את יכולתו לזהות ולהבין מקצבים.  ליהלפאי – יצור קדום דמוי-אדם המשתייך לגזע עתיק יומין אשר אכלס את כוכב הלכת טורמנס לפני בני האדם. אינו נחשב לזכר או לנקבה, אלא משתייך למין שלישי לחלוטין, שחציו השני, עמו הוא שואף להפוך לאחד, הוא בורא העולם, קריסטלמן. גופו גדול, רחב ועוצמתי למדי, מחד גיסא לא בצורה שרירית המאפיינת גבריות, ומאידך גם ללא חזה נשי המאפיין נשיות, אלא בצורה חדה ושטוחה הנדמית כאילו עצמותיו עשויות מקריסטלים. עורו בצבע נחושת, פניו חסרות זקן, ושיער ראשו אסוף בתוך טורבן.  קורפאנג – תושב העולם התת-קרקעי ת'ריל, בעל מבנה גוף שרירי אך כחוש, שיער קצר, נמוך קומה, נטול כל איברים הייחודים לכוכב הלכת טורמנס, בגיל העמידה. אמונתו המשולשת כרוכה בסגידה לאלים פייסני, אמפיוז ות'ראל, והלה יוצא לעולם החיצון רק לעיתים רחוקות. מבטו מבולבל במקצת ומשדר התמודדות ארוכת שנים עם בעיה לא מובנת כלשהי, כאשר לאחר שמסקול מזכיר באוזניו את שמותיהם של סורטור ומוספל הוא מנסה להיזכר בקושי רב במשמעותם. אמונתו מתנפצת לאחר שהוא מבחין בארשת פניו המעוותת של קריסטלמן על פני שלושת הפסלים של האלים להם סגד במשך כל חייו, והוא עוזב את ארצו בחוסר סבלנות ניכר בעקבותיו של מסקול, המחפש את עולם הפאר האמיתי של מוספל.  האנטי – צייד המתגורר במערה בסארקלאש, הפסגה השנייה בגובהה בארץ ליצ'סטורם. טיפוס צעיר בעל קומה בינונית, מבנה גוף רחב ביותר, קול רועש וצורם להחריד, ופנים מכוערות למדי. הלה מתנייד על גבי ספינה אווירית המסוגלת להתנגד לכוח הכבידה, לדבריו, באמצעות שתי אבנים זכריות, הסופגות את החלקיקים הנשיים הנפלטים מליבת כוכב הלכת טורמנס, אשר מושכים את כלל העצמים באשר הם לעבר הקרקע.  לוד – טיפוס זר המבקר ביום מן הימים במערתו ההררית של הצייד האנטי בליצ'סטורם בחיפוש אחר אור-מוספל. אדם משונה, בעל חזות גאה, אצילה ונכבדת. הוא פונה לכיוון אדאג', הפסגה הגבוהה ביותר בחבל הארץ ההררי, ומאז עקבותיו לא נראות יותר.  סולנבוד – תושבת ארץ ליצ'סטורם, בה הגברים והנשים נחשבים לטהורים כך שלא מתקיימות בהם תכונות המין השני. לפיכך, מתוארת הלה כהתגלמות הנשיות, מעין אישה בעלת צורה לא מפותחת לחלוטין, גוף עשיר, עור הנדמה כנמס, ושיער משוחרר. צורתה האנושית וארשת פניה האמיתית מופיעות רק כאשר היא באה במגע עם גברים, דבר המוביל למותם, למעט במקרה של מסקול, אשר מגלה חסינות לקסמה הקטלני וטובע בה את צורתה האנושית באופן קבוע.  סלופורק – מכשף הידוע ביכולותיו להצמיח איברים שנקטעו, מוכר מתוך סיפוריו של פאנווה בלבד, אותו פגש הלה בילדותו.  ברודוויאול – חכם בעל שם המתגורר ביער וומבפלאש.  מורמייקר – רוצח אכזרי אשר בילה את חייו בספיגת בני אדם אך לבסוף נקטל בידי נוקלאמפ לאחר שהשניים רבו על אישה, מוכר מתוך סיפוריו של פאנווה בלבד.  נוקלאמפ – מכר של מורמייקר אשר רצח אותו באמצעות כוח רצונו לאחר שהשניים רבו על אישה, מוכר מתוך סיפוריו של פאנווה בלבד.